Nos Rogerius, permissione divina Bituricensis archiepiscopus, notum facimus universis quod cum prout intelleximus discretus vir Petrus de Novo-vico, rector parrochialis ecclesie Sancti Caprasii, nostre diœcesis, sano usus consilio de salute anime sue cogitans Deo dante, velit et proponat de bonis a Deo sibi ministratis unam vicariam perpetuam, in dicta sua parrochiali ecclesia Sancti Caprasii fundare seu instituere. Nos attendentes premissa eadem in Domini cultus augmentum volentes eumdem curatum in suo laudabili proposito confovere, eidem curato dictam vicariam perpetuam in dicta ecclesia parrochiali Sancti Caprasii fundandi et instituendi, cum donatione tamen sufficienti, etiam salvo jure parrochialis ecclesie predicte, tenore presentium licentiam impertimur, concedentes, volentes quod nominatio vicariorum ad eamdem vicariam, prefato curato fundatori, quamdiu vita fruetur humana et postmodum successori suo, semel tantum, presentatio vero religioso et honesto viro priori de Charitate super Ligerim, Autissiodorensis diœcesis, suisque successoribus imperpetuum pertineat; collatio tamen vicarie memorate nobis et successoribus nostris perpetuo reservata. Datum Biturigis sub sigillo nostro, in testimonium premissorum, nona die mensis martii anno Domini millesimo trecentesimo sexagesimo secundo.